A4-0122/95

Ψήφισμα σχετικά με την ετήσια έκθεση της Επιτροπής: «Η απασχόληση στην Ευρώπη - 1994"

Το Ευρωπαϊκό Κοινοβούλιο,

- έχοντας υπόψη την ετήσια έκθεση της Επιτροπής: «Η απασχόληση στην Ευρώπη- 1994" (COM(94)0381 - C4-0200/94),

- έχοντας υπόψη τη Λευκή Βίβλο της Επιτροπής για την ανάπτυξη, την ανταγωνιστικότητα και την απασχόληση (COM(93)0700),

- βασιζόμενο στην Συνθήκη περί ιδρύσεως της Ευρωπαϊκής Κοινότητας,

- επισημαίνοντας τις αποφάσεις του Ευρωπαϊκού Συμβουλίου κατά τις συνεδριάσεις του στο Εδιμβούργο, την Κοπεγχάγη, τις Βρυξέλλες και την Κέρκυρα,

- έχοντας υπόψη του τα συμπεράσματα του Ευρωπαϊκού Συμβουλίου του Έσσεν της 9ης και 10ης Δεκεμβρίου 1994,

- έχοντας υπόψη το ψήφισμά του της 10ης Μαρτίου 1994 σχετικά με την απασχόληση στην Ευρώπη (( EE C 91 της 28.3.1994, σελ. 224.)),

- λαμβάνοντας υπόψη το ψήφισμά του της 1ης Δεκεμβρίου 1994 σχετικά με το πρόγραμμα δράσης για τον τομέα της απασχόλησης, το οποίο υπεβλήθη προς έγκριση στη συνεδρίαση του Ευρωπαϊκού Συμβουλίου του Έσσεν (( EE C 363 της 19.12.1994, σ. 62)),

- έχοντας υπόψη το ψήφισμά του της 19ης Ιανουαρίου 1995 σχετικά με τη Λευκή Βίβλο για την Ευρωπαϊκή Κοινωνική Πολιτική (( ΕΕ C 43 της 20.2.1995, σ. 63)),

- έχοντας υπόψη την έκθεση της Επιτροπής Κοινωνικών Υποθέσεων και Απασχόλησης και τη γνωμοδότηση της Επιτροπής Οικονομικής, Νομισματικής και Βιομηχανικής Πολιτικής (Α4-0122/95),

Α. λαμβάνοντας υπόψη τη δέσμευση της Κοινότητας για την επίτευξη οικονομικής και κοινωνικής συνοχής,

Β. έχοντας υπόψη του ότι το 1994 περίπου 18 εκατ. επισήμως καταγεγραμμένοι άνεργοι στην Κοινότητα προσπαθούσαν να βρουν εργασία, ενώ σε ορισμένα κράτη μέλη πολύ μεγάλος αριθμός ανέργων δεν συμπεριλαμβάνεται στις επίσημες στατιστικές για την ανεργία,

Γ. θεωρώντας ότι η σύνδεση των εθνικών οικονομιών μας δεν επιτρέπει να αντιμετωπίζεται η ανεργία στα 15 κράτη μέλη ως καθαρά εθνικό πρόβλημα,

Δ. έχοντας υπόψη ότι η συζήτηση σχετικά με την απασχόληση στην Ευρώπη δεν μπορεί να διαχωρισθεί από την αυξανόμενη ολοκλήρωση της οικονομίας,

Ε. έχοντας υπόψη ότι σχεδόν σε όλα τα κράτη μέλη παρουσιάζονται υψηλοί δείκτες ανεργίας και χαμηλοί δείκτες απασχόλησης, καθώς και ανισορροπίες σε περιφερειακό επίπεδο, πράγμα το οποίο επιβάλλει τη λήψη ενιαίων περιλαμβανομένης και της δημιουργίας περισσοτέρων θέσεων εργασίας για εκείνους οι οποίοι αμύνονται κατά του κοινωνικού αποκλεισμού και κοινών μέτρων σε επίπεδο Ένωσης για την επίλυση των προβλημάτων αυτών, ενώ παράλληλα πρέπει να ληφθούν υπόψη οι απαιτήσεις της οικονομικής και κοινωνικής συνοχής σε όλη τους την έκταση,

ΣΤ. έχοντας υπόψη ότι η απώλεια της ανταγωνιστικότητας της ευρωπαϊκής οικονομίας πρέπει να αποδοθεί μεταξύ των άλλων και στις ανάγκες στον τομέα της εργασίας, στην αύξηση του κόστους εργασίας και στη μείωση των μακροπρόθεσμων αποταμιεύσεων, πράγμα το οποίο έχει αρνητικές επιπτώσεις στις παραγωγικές επενδύσεις, στις ανεπάρκειες της διοίκησης πολλών δημοσίων υπηρεσιών και της παραγωγής κοινών αγαθών, στην ποιοτική ανισορροπία μεταξύ της προσφοράς και ζήτησης θέσεων εργασίας, καθώς και στο υπερήλικο του πληθυσμού, το οποίο επιβαρύνει την οικονομική ισορροπία της κοινωνικής ασφάλειας,

Ζ. έχοντας υπόψη ότι στη Λευκή Βίβλο για την ανάπτυξη, την ανταγωνιστικότητα και την απασχόληση έχει χαραχθεί μία μεσοπρόθεσμη στρατηγική για την Ένωση και τα κράτη μέλη της με απώτερο στόχο τη δημιουργία 15 εκατομμυρίων μονίμων νέων θέσεων εργασίας, και ότι το Ευρωπαϊκό Συμβούλιο κατά τη συνεδρίασή του το Δεκέμβριο του 1993 στις Βρυξέλλες επιδοκίμασε τη Λευκή Βίβλο και πάνω στη βάση αυτή ενέκρινε ειδικό σχέδιο δράσης,

Η. έχοντας υπόψη ότι η κοινωνική συνοχή θα πρέπει να αποτελέσει ένα βασικό στοιχείο της κοινωνικής οικονομίας της αγοράς, και ότι η αποτελεσματικότητα της οικονομίας της αγοράς στηρίζεται στην αποδοχή μιας κοινωνικοοικονομικής δομής η οποία θα πρέπει να περιλαμβάνει την κοινωνική δικαιοσύνη στην κατανομή και στην ανάληψη κοινής ευθύνης στο πλαίσιο της κοινωνίας και η οποία λαμβάνει υπόψη την προστασία του περιβάλλοντος,

Θ. έχοντας υπόψη ότι το πρόβλημα της ανεργίας αποτελεί μεγάλη πρόκληση για την Ευρωπαϊκή Ένωση και ότι η οικονομική ανάπτυξη αποτελεί απαραίτητη, αλλά όχι επαρκή προϋπόθεση για τη δημιουργία νέων θέσεων εργασίας,

Ι. έχοντας υπόψη ότι η διεθνής ανταγωνιστικότητα προσδιορίζεται κατά κύριο λόγο από τη δυνατότητα της οικονομίας να επιφέρει καινοτομίες, από έναν υψηλό δείκτη εκπαίδευσης, από μια αποτελεσματική δομή έρευνας, καθώς επίσης και από μια στενή διασυνοριακή συνεργασία μεταξύ των επιχειρήσεων, των ανωτέρων σχολών και των ερευνητικών ινστιτούτων,

ΙΑ. έχοντας υπόψη ότι πρέπει να βελτιωθεί η συμμετοχή του παράγοντα εργασία στη διαδικασία της ανάπτυξης και της παραγωγής, με στόχο την αύξηση του συνολικού ποσοστού απασχολουμένων που παραμένει ιδιαίτερα χαμηλό σε σχέση με τις άλλες ανεπτυγμένες χώρες και περιοχές,

ΙΒ. έχοντας υπόψη ότι στα κράτη μέλη υπάρχουν ακόμη μεγάλες δυνατότητες για τη δημιουργία θέσεων εργασίας σε ορισμένους αναπτυσσόμενους τομείς της απασχόλησης, ιδιαίτερα στον τομέα της υγείας και σε άλλες υπηρεσίες κοινωνικής περίθαλψης, στον τομέα του περιβάλλοντος, του τουρισμού και του πολιτισμού, στις υπηρεσίες του βιομηχανικού κλάδου και της κοινωνικής οικονομίας,

1. ζητεί εντόνως και πάλι από την Επιτροπή, το Συμβούλιο και τα κράτη μέλη να αναλάβουν τη δράση που επιβάλει ο ουσιαστικός ρόλος που διαδραματίζουν στην οικονομική ανάπτυξη:

- ενισχύοντας την πολιτική στον τομέα του ανταγωνισμού,

- δημιουργώντας ευνοϊκό κλίμα για αποταμιευτικές και επενδυτικές δραστηριότητες καθώς και για την ίδρυση επιχειρήσεων και εξασφαλίζοντας τις απαραίτητες προϋποθέσεις οι οποίες θα διευκολύνουν τη συμμετοχή των εργαζομένων στα κέρδη και στις επενδύσεις (παραγωγικό κεφάλαιο), που θα προκύψουν από την άσκηση μιας συντηρητικής μισθολογικής πολιτικής (π.χ. πολιτική που θα προσανατολίζεται προς την παραγωγικότητα),

- εξασφαλίζοντας ευνοϊκό κλίμα για επενδύσεις οι οποίες θα δημιουργήσουν θέσεις εργασίας,

- αυξάνοντας τις πιστώσεις για την τεχνολογική έρευνα,

- προωθώντας την παραγωγή στους τομείς των προηγμένων τεχνολογιών,

- ολοκληρώνοντας τα διευρωπαϊκά δίκτυα (μεταφορές, τηλεπικοινωνίες),

- υποστηρίζοντας τεχνικές παραγωγής που σέβονται το περιβάλλον, περιορίζουν σημαντικά την κατανάλωση πρώτων υλών, την εκπομπή ρύπων και τον όγκο των αποβλήτων και αποτελούν μέρος ενός φυσικού κύκλου,

- λαμβάνοντας ιδιαιτέρως υπόψη τις μικρές και μεσαίες επιχειρήσεις κατά την θέσπιση των κανόνων και των κοινοτικών προγραμμάτων δράσης δίδοντας ιδιαίτερη προσοχή στα ιδιαίτερα χαρακτηριστικά τους[semigr ] προπαντός, απλουστεύοντας τις διοικητικές και/ή τις τεχνικές προδιαγραφές που αφορούν τις ΜΜΕ,

- βελτιώνοντας τις ενέργειες για τη δημιουργία επαγγελματικών θέσεων μέσω εκτεταμένων παροχών συμβουλών και στοχοθετημένης χρηματοδότησης,

- λαμβάνοντας ιδιαιτέρως υπόψη τη συμμετοχή των κοινωνικών εταίρων στην οικονομική διαδικασία, και μάλιστα σε όλα τα επίπεδα, μεταξύ των άλλων και στο πλαίσιο του κοινωνικού διαλόγου[semigr ]

2. αναμένει από τα κράτη μέλη να μεριμνήσουν ώστε οι επιχειρήσεις να έχουν τον απαραίτητο χώρο δράσης για να μπορούν να αντιδρούν ευέλικτα στις αλλαγές της αγοράς, και ως εκ τούτου ζητεί από τα κράτη μέλη να επανεξετάσουν και να απλουστεύσουν τις γραφειοκρατικές διαδικασίες που αφορούν την ίδρυση και την οργάνωση επιχειρήσεων[semigr ]

3. θεωρεί ως βασική προϋπόθεση για την ανάπτυξη και την προώθηση της απασχόλησης ότι πρέπει να ληφθούν μέτρα ώστε οι εργαζόμενοι στην Ευρώπη να μπορούν να συμμετέχουν αυτοτελώς στη δια βίου εκπαίδευση και θεωρεί σημαντικό ο κάθε εργαζόμενος να είναι περισσότερο δεκτικός έναντι προγραμματιζόμενων καινοτομιών και να επιδεικνύει μεγαλύτερη ευελιξία όσον αφορά την επιλογή του επαγγέλματός του[semigr ]

4. πιστεύει ότι για την προώθηση της απασχόλησης απαιτούνται αποτελεσματικότερα μέτρα διαρθρωτικής πολιτικής και σε κοινοτικό επίπεδο και ότι τα μέτρα αυτά πρέπει να συμβαδίζουν με την ενεργό συμμετοχή των κοινωνικών εταίρων και να τυγχάνουν της δέουσας οικονομικής υποστήριξης, ιδιαίτερα επί τη βάσει εταιρικών σχέσεων μεταξύ δημοσίων και ιδιωτικών φορέων[semigr ]

5. αναμένει από τα συμβαλλόμενα μέρη, κατά τη διαπραγμάτευση των συλλογικών συμβάσεων εργασίας, να επιδεικνύουν πνεύμα ευελιξίας και να εξευρίσκουν τρόπους ώστε, σύμφωνα με τις απαιτήσεις του εκάστοτε κλάδου, να διαμορφώνονται κατάλληλες συνθήκες εργασίας και να εξασφαλίζεται η καλύτερη επαγγελματική κατάρτιση των εργαζομένων, ώστε να είναι δυνατή η προσαρμογή στις διαρθρωτικές μεταβολές που προκύπτουν από την τεχνολογική πρόοδο[semigr ]

6. καλεί τις επιχειρήσεις και τους κοινωνικούς εταίρους, με στόχο δε τη δημιουργία των απαραίτητων προϋποθέσεων καλεί, επίσης, τα κράτη μέλη, τις αρμόδιες σχετικώς περιφερειακές αρχές και την Ένωση να λάβουν μέτρα για την προώθηση της εθελοντικής μερικής απασχόλησης με υποχρεωτική κοινωνική ασφάλιση, τη διακοπή των επαγγελματικών δραστηριοτήτων, την αμοιβόμενη διακοπή εργασίας για την προώθηση της επαγγελματικής κατάρτισης και άλλους τρόπους μείωσης του χρόνου εργασίας, με τη ρητή προϋπόθεση ότι δεν θα έχουν αρνητικές επιπτώσεις στη θέση των επιχειρήσεων στον ανταγωνισμό και στην κοινωνική προστασία των εργαζομένων[semigr ]

7. υποστηρίζει ότι πρέπει να αναμορφωθεί ή, ανάλογα με την περίπτωση, να μειωθεί ο συνολικός χρόνος εργασίας, ούτως ώστε να καταστεί ευκολότερη για τους ενδιαφερομένους η εξεύρεση θέσεων απασχόλησης, και καταλήγει στο συμπέρασμα ότι από μόνη της η μείωση του χρόνου εργασίας δεν μπορεί να δημιουργήσει σε ορισμένους τομείς την αναμενόμενη αύξηση της απασχόλησης και ως εκ τούτου αυτό δεν πρέπει να εκληφθεί ως πανάκεια για την απασχόληση στην ΕΕ[semigr ] παραπέμπει σχετικά στις προεργασίες της Επιτροπής Κοινωνικών Υποθέσεων και Απασχόλησης για την εκπόνηση μιας έκθεσης σχετικά με τη μείωση του χρόνου εργασίας (ΡΕ 211.370)[semigr ]

8. θεωρεί ότι η μεγαλύτερη ελαστικότητα του ωραρίου εργασίας εξυπηρετεί τα συμφέροντα τόσο των εργαζομένων όσο και των εργοδοτών και αναγνωρίζει ότι αυτή μπορεί να επιτευχθεί μόνο με τη συνδρομή των δύο πλευρών της βιομηχανίας και των υπευθύνων των δύο πλευρών στις επιχειρήσεις[semigr ] σημειώνει ότι, σύμφωνα με την έκθεση «η απασχόληση στην Ευρώπη - 1994" εάν ληφθούν υπόψη η μετακίνηση εργατικού δυναμικού από τους τομείς της γεωργίας και της βιομηχανίας προς τον τομέα των υπηρεσιών καθώς και η σχετική αύξηση της απασχόλησης των γυναικών, μόνο 5 από τα 12 κράτη μέλη εμφανίζουν μείωση του μέσου χρόνου εργασίας μεγαλύτερη από μία ώρα την εβδομάδα μεταξύ του 1983 και του 1992 και ότι σε δύο κράτη μέλη ο μέσος χρόνος εργασίας ανά εβδομάδα σημειώνει μικρή αύξηση[semigr ]

9. πιστεύει ότι τα κράτη μέλη πρέπει να αναλάβουν περαιτέρω δράση για την άρση των φόρων επί της εργασίας και του μισθολογικού πρόσθετου κόστους απασχόλησης, ιδιαίτερα στην περίπτωση λιγότερο ειδικευμένου εργατικού δυναμικού για το οποίο οι εν λόγω δαπάνες είναι δυσανάλογα υψηλές[semigr ] για το λόγο αυτό, ζητεί οι κοινωνικές ασφαλίσεις να απαλλάσσονται βαθμιαία από δαπάνες που δεν προορίζονται για ασφαλιστικούς σκοπούς[semigr ] ζητεί ακόμη, οι κρατικές δαπάνες να χρηματοδοτούνται από τον κρατικό προϋπολογισμό[semigr ]

10. υποστηρίζει παράλληλα ότι το σύστημα κοινωνικής προστασίας και φορολόγησης πρέπει να λειτουργεί κατά τέτοιο τρόπο, ώστε να υπάρχουν πάντοτε κίνητρα εργασίας[semigr ] καλεί δε τα κράτη μέλη να ενεργήσουν με πιο ευέλικτο τρόπο όσον αφορά τη στήριξη του εισοδήματος στην περίπτωση των ανέργων, προκειμένου να μην είναι καταδικασμένοι να αποδεχθούν την κατάστασή τους με δυσαρέσκεια (π.χ. απαγορεύοντάς τους να συμμετάσχουν σε ορισμένες πρωτοβουλίες για την περαιτέρω κατάρτισή τους), και προκειμένου να μην επιδιωχθεί σε κάποιο πρώιμο στάδιο η εξασφάλιση εισοδήματος από υπηρεσίες ή ανεπίσημες πηγές[semigr ]

11. αναμένει να αυξηθούν οι οικονομικοί πόροι για τη λήψη μέτρων σχετικά με την αγορά εργασίας, τα οποία θα συμβάλουν στην προώθηση των διαρθρωτικών μεταβολών και όχι στη διατήρηση πεπαλαιωμένων δομών[semigr ]

12. είναι της άποψης ότι σε περίπτωση επικείμενης ή υφιστάμενης ανεργίας πρέπει να προωθηθεί η δημιουργία ιδίων επιχειρήσεων (π.χ. με την εν μέρει συνέχιση της καταβολής επιδόματος ανεργίας, την κεφαλαιοποίηση της αξίωσης παροχής υπηρεσιών, την ανάκτηση αξιώσεων σε περίπτωση αποτυχίας της επιχείρησης κατά τη διάρκεια της μεταβατικής περιόδου)[semigr ]

13. υποστηρίζει την υπό προθεσμία παροχή επιχορηγήσεων για το κόστος απασχόλησης σε εργοδότες που καταβάλλουν πραγματικές προσπάθειες για την επανένταξη των μακροχρόνια ανέργων στην αγορά εργασίας και υποστηρίζει τη βελτίωση της αποτελεσματικής λειτουργίας των δημοσίων υπηρεσιών ευρέσεως εργασίας, ώστε όσοι ζητούν εργασία να μπορούν να ενημερώνονται για τις υπάρχουσες ανάγκες στην αγορά εργασίας[semigr ]

14. παρακολουθεί ανήσυχο τις ανισορροπίες που υφίστανται μεταξύ της προσφοράς και της ζήτησης ειδικευμένου εργατικού δυναμικού[semigr ] ζητεί έντονα από τα κράτη μέλη να αναπτύξουν περαιτέρω τα συστήματα επαγγελματικής κατάρτισης και επιμόρφωσης και καλεί την Ένωση να προωθήσει και να συμπληρώσει αυτές τις προσπάθειες (πρόγραμμα Leonardo), ούτως ώστε τα συστήματα αυτά να μπορούν να προσαρμοστούν στις μεταβολές που λαμβάνουν χώρα στην αγορά εργασίας - ιδιαίτερα στο πλαίσιο της κοινωνίας των πληροφοριών που αναπτύσσεται με ταχύ ρυθμό[semigr ] ζητεί, επίσης, την προώθηση της επαγγελματικής κατάρτισης και της εκπαίδευσης υψηλού επιπέδου και τη συνεργασία του κράτους, της οικονομίας και των κοινωνικών εταίρων κατά την ανάπτυξη και εφαρμογή μιας προσανατολισμένης στο μέλλον εννοίας της περαιτέρω κατάρτισης, η οποία θα μεταφέρει στην πράξη την αρχή της δια βίου μάθησης (Λευκή Βίβλος). Θεωρεί, επίσης, σημαντικό οι εργοδότες και οι εργαζόμενοι να ενστερνισθούν την άποψη ότι η επαγγελματική κατάρτιση και η περαιτέρω μάθηση αποτελούν μόνιμες συνιστώσες των επαγγελματικών δραστηριοτήτων[semigr ]

15. καλεί τα κράτη μέλη να διαμορφώσουν ενεργητικά την κοινωνική υποδομή και την υποδομή στην αγορά εργασίας, ώστε να είναι εύκολη η προσαρμογή στις τροποποιήσεις του ρόλου των φύλων στην κοινωνία[semigr ] καλεί, δε, το Συμβούλιο να εγκρίνει σύντομα την Οδηγία που αφορά τη γονική άδεια[semigr ]

16. υπογραμμίζει ότι είναι απολύτως απαραίτητο να διαμορφωθεί μία ευρωπαϊκή πολιτική στον τομέα της μετανάστευσης, προκειμένου να καταπολεμηθεί αποτελεσματικά η παράνομη μετανάστευση και η εκμετάλλευση των μεταναστών στην αγορά εργασίας, υποστηρίζει την υιοθέτηση κοινής πολιτικής που θα βασίζεται σε μέτρα συμφωνημένα με τις χώρες προέλευσης των μεταναστών που έχουν ως στόχο τον έλεγχο της μεταναστευτικής πίεσης, λαμβάνοντας παράλληλα υπόψη την προσφορά και τη ζήτηση στην αγορά εργασίας και συνάπτοντας συμφωνίες σχετικά με την επαγγελματική κατάρτιση των εργαζομένων μεταναστών και την ένταξή τους στην ευρωπαϊκή αγορά εργασίας[semigr ]

17. διαπιστώνει ότι τα οικονομικά επιτεύγματα της ΕΕ συνδέονται άμεσα με το παγκόσμιο εμπόριο και ότι η φτώχεια και τα χρέη των αναπτυσσομένων χωρών περιορίζουν σημαντικά τις δυνατότητες της ΕΕ για εξαγωγή προϊόντων και δημιουργία θέσεων εργασίας στα κράτη μέλη[semigr ]

18. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, τις κυβερνήσεις των κρατών μελών και την Οικονομική και Κοινωνική Επιτροπή.